Újévi Szentmise Kalocsán

Ünnepi szentmisét mutatott be Bábel Balázs kalocsa-kecskeméti érsek Kalocsán, a Nagyboldogasszony-főszékesegyházban. Az ünnepi szentmisén a város papjai koncelebráltak.

A főpásztor szentbeszédében kitért az isteni erények közül a reményre. Felidézte Korzenszky Richárd atya gondolatát, miszerint ahhoz, hogy emberi életet élhessünk, szükséges, hogy az embernek legyen jövőképe. Nem csak általában tanulunk, nem csak általában kezdünk bele valamibe, hanem valamilyen célból. Ezután Végel László délvidéki író gondolatát emelte ki; az író látva a világot, azt a következtetést vonta le, hogy ha optimista akar lenni az ember, akkor nem néz a jövőbe, hiszen ha csak meghosszabbítja az ember mindazt, amit eddig tapasztalt, akkor elég sötét a jövő. Olyan könyvek, tanulmányok jelennek meg, mely szerint országok, nemzetek fognak széthullani. Olyan hangzatos címeket adnak a műveknek, mint a jövő rövid története. A megszokott emberi létformák felbomlóban vannak, a házasság válságban, a megszokott formákat be akarják helyettesíteni minden más létmóddal… Szinte önmagától felmerül a kérdés, van-e még jövő.

A keresztény ember azonban a reményben él. Azon a krisztusi ígéreten alapszik reményünk, hogy megvalósul az üdvösség. Ezt Jézus beteljesítő életére alapozzuk, mellyel a próféták jövendöléseit beteljesítette. Múltunk a reményünk is, de a múltra nagy realitással tekint az ember. Nem a nosztalgia és a retro divatjával, hanem realitással. Mikszáth Kálmánt idézve elmondhatjuk, hogy „tegnap sem volt jó világ, ma sincs és holnap sem lesz”. A földi jövőről nincsenek illúzióink. Az információs társadalom nem fog mindent megoldani. Az automatizált világban sem láthatjuk meg a jövőképet, hiszen az ember nem a gépek társaságában akarja élni az életét. Reálisan nézünk a jelenre, és annak akarunk megfelelni. Jézus jövőről szóló tanítását kell alapul venni. Isten gondoskodik a mező virágairól, és az ég madarairól. Keresni kell az Isten országát, s a többi hozzáadatik. Elég a napnak a maga baja. A keresztény ember azt kéri Máriától is, hogy imádkozzon most és majd a halálunk óráján. A reményünk forrását a szentségekben, leginkább az Eucharisztiában látjuk. Számunkra az Oltáriszentség a jövő záloga: az Úr itt hagyta magát, hogy az üdvösség nem ábránd, nem álom, hanem valóság. Ennek a valóságnak a földi lét a kifutó pályája.

Az érsek megemlékezett arról, hogy Szent VI. Pál pápa 1968-ban bevezette a béke világnapját, melyre a pápák azóta is üzenetet adnak ki. A békére kimagaslóan nagy szükség van. A világ hatalmasai úgy gondolják, hogy ha fegyverszünetet akarunk, akkor készüljünk a háborúra. A kis ember tehet-e valamit? – kérdezte az érsek. Az ember sokat tehet a saját maga, közösségei, sőt még a nemzeti békéért is, ám ehhez egység kell. Akinek az életében a profit az első, az keresni fogja a maga önös érdekeit azzal szemben, aki vállalja a szolidaritást, és a közösség jövőjét. Az indulatok legalább a keresztényeket ne úgy fogják el, hogy az botrányos legyen. Keresni kell a pozitív megoldásokat: ez a békességszerzés. Minden családban vannak feszültségek, de ezek a feszültségek a pozitív gondolkodással és a lelki béke őrzésével megoldódnak.

Az érsek kiemelte a nap olvasmányát, mely az ároni áldás volt. Érdekes a megfogalmazott kérés. „Fordítsa felénk az Úr az ő arcát”: Az áldás szavát ahhoz a helyzethez hasonlította, mint mikor egy kisgyerek eltéved, és nem látja a szüleit, és már kezd kétségbeesni, amikor mégis megpillantja a tekintetüket; egyből nyugalomra lel. Ezt jelenti az Úr tekintete. Jézus tekintete az első tanítványok indulását eredményezte. Jakabra, Jánosra, Lévire rátekintett, és azt a vonzalmat érezték, hogy követniük kell a Mestert. Péterre is rátekintett az Úr a tagadása után, s ő keserves sírásra fakadt, hiszen a tekintet felindította benne a bűnbánatot. Rátekintett a naimi ifjú édesanyjára, s tekintete vigasztaló volt. Az Úr úgy ment el a mennybemenetelkor, hogy áldás közben a tanítványokra tekintett. Tekintetével kíséri Egyházát és az emberiséget.

Beszéde végén az érsek a nap ünnepére is kitért. Mária nem közönséges embernek, hanem a valóságos Isten és valóságos embernek, Jézus Krisztusnak anyja. Mária áldott az asszonyok között. Átjárta őt az Isten áldása és kegyelme. Nem kímélte meg a megpróbáltatásoktól és a bajoktól, de megmaradt benne mindig a lélek derűje és a hála az Isten iránt. Ezt kell nekünk is kérni az esztendő kezdetén. Nem tudjuk, hogy mit hoz a jövő, de azt igen, hogy az Isten nem hagy el bennünket, csak mi ne hagyjuk el Őt – fejezte be beszédét a kalocsai érsek.

Kalocsa-Kecskeméti Főegyházmegye

Fotó: Koprivanacz Kristóf